અત્યારના સમયમાં ઘર ખરીદવા ઇચ્છતી વ્યક્તિને એની કિંમતનો મુદ્દો સૌથી વધારે પરેશાન કરે છે અને તે પરવડી શકે એવા મકાનની તલાશમાં હોય છે. મુંબઈ જેવા શહેરમાં તો એક કરોડ રૂપિયા કરતાં ઓછી કિંમતમાં ફ્લૅટ ખરીદવાનું લગભગ અશક્ય બની ગયું છે. ઘોડબંદર રોડ, થાણે અથવા તો ખારઘરમાં પણ ફ્લૅટ ખરીદવા માટે પચાસ લાખ રૂપિયા ચૂકવવાની તૈયારી રાખવી પડે છે. આ પરિસ્થિતિમાં સરેરાશ આવક ધરાવતી મધ્યમ વર્ગની વ્યક્તિ માટે ખાસ વિકલ્પ નથી રહ્યા. ફ્લૅટના ભાવ જ્યારે આસમાને પહોંચ્યા છે ત્યારે નાયગાંવથી બોઇસરના પટ્ટામાં ખરીદદારને એક બેડરૂમ-હૉલ-કિચનનો ફ્લૅટ ૨૫ લાખ રૂપિયામાં અને બે બેડરૂમ-હૉલ-કિચનનો ફ્લૅટ ૩૦ લાખ રૂપિયામાં મળી શકે છે. આ કારણે જે વ્યક્તિ શહેરમાં પાંચ વર્ષ કરતાં ઓછા સમયથી રહેતી હોય તેના માટે ઘર ખરીદવા આ પટ્ટો સારામાં સારો વિકલ્પ સાબિત થયો છે.